題王仲弓兄弟巽亭
作者：黄庭堅
朝代：宋

paragraphs: 大隗七聖迷，許田連城重。
里中多佳樹，與世作梁棟。
市門行清渠，潩水可抱甕。
翬飛城東南，隠几撫羣動。
人境要俱爾，我乃得大用。
烏衣之雲孫，昆弟不好弄。
木末風雨來，卷箔醉賓從。
事常超然觀，樂與賢者共。
人登斷龍求，我自歸鴻送。
溪毛亂錦纈，候蟲響機綜。
世紛甚崢嶸，胸次欲空洞。
讀書開萬卷，謀國妙百中。
儻無斲鼻工，聊付曲肱夢。